Drie vas oor standbeeld-brandOR Tambo Foto: ortambodm.gov.za Drie mense is in hegtenis geneem nadat ANC-strydros Oliver Tambo se standbeeld by die erfenisterrein in Bizana in die Oos-Kaap aan die brand gesteek is. “Die taakspan wat die voorval van vandalisme by die OR Tambo Tuin van Herinnering ondersoek, het Vrydagaand die drie persone in hegtenis geneem,” het brig. Marinda Mills, woordvoerder van die polisie, Saterdag gesê. Die drie persone sal na verwagting Maandag in die Mbizana-landdroshof verskyn op aanklag van brandstigting en ander verwante aanklagte. Die standbeeld is Woensdag aan die brand gesteek. Tambo, wat in Bizana gebore is, was een van die stigterslede van die ANC-jeugliga in 1944 en was die party se eerste nasionale sekretaris. Hy was later ook president van die ANC. Hy het in April 1993 ná ŉ beroerte gesterf.